Omnibus ortodoxe et chatholice fidei tyronibus notum est, quod omnis homo, quandiu vixit in hujus ævi herumnosa peregrinatione, omnimodis satagere debet ut ex reditibus quas jure hereditario possidere videtur, æterna premia mercetur. Juxta Precursoris vocem: «Jam securis ad radicem arboris posita est», studeat quisque per helemosinarum largitione evadere penas gehennæ. Unde ego Ornadus subdiaconus et frater meus Gislebertus donamus Sancto Petro et Paulo et loco Cluniaco, cui preest domnus Odilo abba, aliquid ex rebus nostris, in emendationem pro omnibus que egimus contra sanctos apostolos jam dictos, et propter locum quem violavimus. Cædimus jam dicto loco duos curtilos qui sunt siti in pago Matisconensi. Primus curtilus est in agro Rufiacensi, in villa Vetus Canavas, quem de Warnerio conquisivimus; terminat a mane terra Girbalt cum heris, a medio die Raxborg, a sero Sancti Petri, a certio via publica. Alius curtillus est in Castello villa, ad Roclena vocat; abet terminationes a mane terra Ledbaldi et Aalberti presbiteri, a medio die via publica, a sero et a certio Aalberti presbiteri. In tali tenore, ut quamdiu vixerimus teneamus; et qui primus ex nobis obierit, medietas Sancto Petro veniat. Aliam vero medietatem, quandiu alius vixerit, teneat; post suum obitum Sancto Petro perveniat, omni anno IIII denarios festivitate sancti Petri persolvamus. Actum [Cluniaco] publice. S. Ornadi et Gisleberti, qui fieri et firmare rogaverunt. S. Arembert. S. Bernard. S. Bernart. S. Witbert. S. Stephani. S. Aydoart. S. Ingelelmi. S. Rannalt. S. Heldini. S. item Bernart. S. Drogoni. Data mense aprili, regnante Hugone rege anno VIII. Evrardus scripsit.